Dominus Guido Vergiacensi movit quęrelam adversus ęcclesiam Cistercii pro his que hic notantur. Pro territorio scilicet de Saulis, pro territorio Lastricii, pro prato Humbaldi de Britiniaco, pro muro ante vineam facto, pro petraria coram cellario, pro via quę in alteram partem vinee versa est, pro maceria etiam quę eandem vineam cingit, pro vinea de Columbe monasterio, pro pascuis de Poisols, pro pratis de Ursenz et piscationibus de Tanteneis et pro omnibus quę ad eum pertinebant. Hęc ergo quęrela, spiritu ut credimus flante divino taliter terminata est : anno ab Incarnatione Domini Mo Co Lo Vo VII kalendis septembris habito colloquio ab utraque parte de his et pace firmanda tandem ad hoc ventum est ut predictus dominus W calumpniam istam in manu domni Lamberti tunc temporis Cisterciensis abbatis relinqueret et in ipso die qui tercius habetur a festo sancti Bartholomei apostoli omnia hęc quę supra nominata sunt pro quibus quęrela orta est Sancte Marię Cistercii fratribusque Deo ibidem servientibus iure perpetuo libere possidendum concessit et dedit insuper et siquid in his iuste calumpniabatur Deo et eius gloriose matri memoratisque monachis ut iam dictum est perfecta donatione concessit. Sed et si ulterius calumpnia quolibet monente in his emenserit defensorem se et responsorem fore spopondit. Sed et pro omnibus quęcunque vel ab ipso vel amplius decessoribus suis sive ab hominibus suis domus Cisterciensis vel per elemosinam vel per donationem vel per emptionem vel quocumque modo alicubi adquisierat et eodem tempore possidebat hoc idem se facturum devota mente promisit. Testes sunt : Angelerius, Hugo, Aimo monachi Cistercii, Petrus prepositus ipsius, Wido, Aimo de Merrinni, Hugo de Parrici, Rotbertus de Villi milites, Christianus cementarius Cluniaci. Et quoniam hęc extra Cistercium facta sunt in territorio videlicet de Nui, Cistercium se ire promisit et omnia hec illic coram monachis peracturum. Quod et fecit feria IIa sequęntis ebdomade et coram his : Rotberto abbate de Danis, Rotberto priore Cistercii, Angelo, Stephano, Bliardo, Christiano, Hugone monachis, Wilano presbitero de Fainai, Odone de Lambri, Petro de Barges, Silichero de Lasart, Arbelino.